LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO
2005 M. GEGUŽĖS 31 D. ĮSAKYMO NR. A1-159 „DĖL REIKALAVIMŲ PROFESINĖS REABILITACIJOS PASLAUGAS TEIKIANČIOMS ĮSTAIGOMS APRAŠO PATVIRTINIMO“ PAKEITIMO

2018 m. rugsėjo 28 d. Nr. A1-527

Vilnius

1. P a k e i č i u Lietuvos Respublikos socialinės apsaugos ir darbo ministro 2005 m. gegužės 31 d. įsakymą Nr. A1-159 „Dėl Reikalavimų profesinės reabilitacijos paslaugas teikiančioms įstaigoms aprašo patvirtinimo“ ir preambulę išdėstau taip:

„Vadovaudamasi Lietuvos Respublikos Vyriausybės 2010 m. kovo 24 d. nutarimo Nr. 330 „Dėl ministrams pavedamų valdymo sričių“ 1.6.5 papunkčiu ir Lietuvos Respublikos socialinės apsaugos ir darbo ministerijos nuostatų, patvirtintų Lietuvos Respublikos Vyriausybės 1998 m. liepos 17 d. nutarimu Nr. 892 „Dėl Lietuvos Respublikos socialinės apsaugos ir darbo ministerijos nuostatų patvirtinimo“, 8.5.3 papunkčiu,“.

2. Pakeičiu nurodytu įsakymu patvirtintą Reikalavimų profesinės reabilitacijos paslaugas teikiančioms įstaigoms aprašą:

2.1. Pakeičiu I skyriaus pavadinimą ir jį išdėstau taip:

„I SKYRIUS

BENDROSIOS NUOSTATOS“.

2.2. Pakeičiu 1 punktą ir jį išdėstau taip:

„1. Reikalavimų profesinės reabilitacijos paslaugas teikiančioms įstaigoms aprašo (toliau – reikalavimai) tikslas – nustatyti minimalius reikalavimus, kuriais vadovaudamosi profesinės reabilitacijos paslaugas teikiančios įstaigos organizuoja savo veiklą ir kuriais vadovaudamasi Užimtumo tarnyba prie Lietuvos Respublikos socialinės apsaugos ir darbo ministerijos (toliau – Užimtumo tarnyba) parenka įstaigas, teikiančias profesinės reabilitacijos paslaugas.“

2.3. Pakeičiu II skyriaus pavadinimą ir jį išdėstau taip:

„II SKYRIUS

ĮSTAIGOS VEIKLOS ORGANIZAVIMO REIKALAVIMAI“.

2.4. Pakeičiu III skyriaus pavadinimą ir jį išdėstau taip:

„III SKYRIUS

PASLAUGŲ TEIKIMO REIKALAVIMAI“.

2.5. Pakeičiu 11 punktą ir jį išdėstau taip:

„11. Įstaiga pagal klientų poreikius gali organizuoti kitų paslaugų, kurios nėra profesinės reabilitacijos programos (ciklo) dalis ir kurių Užimtumo tarnyba nefinansuoja profesinės reabilitacijos paslaugoms finansuoti skirtomis lėšomis, teikimą: socialinės reabilitacijos paslaugų, socialinių paslaugų (socialinio darbo, socialinių įgūdžių ugdymo, informavimo, konsultavimo, tarpininkavimo paslaugos ir kt.), psichologinės pagalbos paslaugų, paslaugų asmens bendros fizinės ir psichinės būklės priežiūrai užtikrinti (šių paslaugų teikimas būtų privalumas). Įstaiga gali sudaryti sutartis su kitomis įstaigomis ar organizacijomis dėl šiame punkte nurodytų paslaugų teikimo.“

2.6. Pakeičiu IV skyriaus pavadinimą ir jį išdėstau taip:

„IV SKYRIUS

REIKALAVIMAI PERSONALUI“.

2.7. Pakeičiu V skyriaus pavadinimą ir jį išdėstau taip:

„V SKYRIUS

PASTATŲ, APLINKOS IR ĮRANGOS reikalavimai“.

2.8. Pakeičiu 16 punktą ir jį išdėstau taip:

„16. Įstaigos, kuriose teikiamos profesinės reabilitacijos ir kitos paslaugos, turi būti įsteigtos patalpose, atitinkančiose technines, sanitarines-higienines, darbų ir gaisrinės saugos, darbuotojų saugos bei sveikatos reikalavimus atitinkančias normas. Projektuojamos patalpos turi atitikti Lietuvos Respublikoje galiojančias statybos projektavimo normas (turi atitikti Statybos techniniame reglamente STR 2.03.01:2001 „Statiniai ir teritorijos. Reikalavimai žmonių su negalia reikmėms“, patvirtintame Lietuvos Respublikos aplinkos ministro 2001 m. birželio 14 d. įsakymu Nr. 317 „Dėl STR. 2.03.01:2001 „Statiniai ir teritorijos. Reikalavimai žmonių su negalia reikmėms“ patvirtinimo“, nustatytus statybų projektų reikalavimus).“

3. N u s t a t a u, kad šis įsakymas įsigalioja 2018 m. spalio 1 d.

Socialinės apsaugos ir darbo ministras	Linas Kukuraitis